《昼坐》
清代·张印

忆昔姑在堂，早起视晨餐。邻鸡甫唱晓，盥洗粗已完。

汲汲入厨甫，督人理杯盘。日出及日入，迅疾如惊翰。

今乃倦失眠，动见日三竿。中间五六时，欲度良苦难。

天运有迟速，人意有悲欢。矧此夏日永，百感来循环，生者各千里，逝者直九泉。

悲来无可解，政如坐针毡。一日等一岁，羲驭无快鞭。

念此心焦郁，吾鬓俄成斑。

作者简介：张印，字月潭，潼关人。山东巡抚澧中女，闽县陕西布政使林寿图继室。有《茧窝遗诗》。